Moordsaak dreig teen Middelburg se topbestuurDie Steve Tshwete -plaaslike munisipaliteit se kantoor in Middelburg. (Foto: CoGTA/Facebook) Die EFF het Donderdag ŉ moordsaak teen die Steve Tshwete- plaaslike munisipaliteit se topbestuur aanhangig gemaak, nadat vier stakende werkers Woensdag buite sy hoofkantoor geskiet is. Die party meen dit is onaanvaarbaar dat ŉ private veiligheidsmaatskappy wat deur die munisipaliteit aangestel is, die werkers geskiet het. Een van die betogers is tydens die voorval dood, terwyl die res na ŉ hospitaal gehaas is. Prudence Magutle, woordvoerder van die munisipaliteit, het intussen aan Maroela Media bevestig dat slegs een van die vier beseerdes aan sy wonde beswyk het. “Een van die beseerdes is wel in ŉ kritieke toestand in die intensiewesorgeenheid, maar niemand buiten die een betoger is dood nie.” Die munisipaliteit het onlangs ŉ veiligheidsmaatskappy aangestel om onder andere die burgemeester, raadslede en die perseel te beskerm nadat stakings weer opgevlam het. Die stakings hou glo verband met salariseise wat slegs deur ŉ hoër gradering van die munisipaliteit bewillig sal word. Om dít te verseker is egter ŉ langdurige proses wat nie oornag sal gebeur nie. Mhlonishwa Masilela, burgemeester van die Steve Tshwete -plaaslike munisipaliteit. (Foto: Facebook) Mpho Edward Morokolo, streeksvoorsitter van die EFF, sê die party het Donderdag ŉ saak van moord en poging tot moord teen die burgemeester, Mhlonishwa Masilela, waarnemende munisipale bestuurder, Thokozile Zulu, en die munisipaliteit se finansiële hoof, Mothiba David Mogofe, aanhangig gemaak. Die EFF beweer dat die topbestuur sy “mag misbruik het deur gewapende veiligheidsmagte te mobiliseer om skerp ammunisie na stakende munisipale werkers af te skiet, wat veg vir regmatige eise.” “Ons gaan ook voortgaan om ŉ mosie van wantroue teen bogenoemde amptenare in te dien omdat hulle hulle skuldig maak aan misdadige aktiwiteite,” sê Morokolo. Die Menseregtekommissie (MRK) gaan glo ook genader word om die voorval te ondersoek. Magutle sê die munisipaliteit is bewus van die strafregtelike klagte teen sy topbestuur, maar weier in dié stadium om kommentaar daaroor te lewer. “Ons laat die polisie se ondersoek oor die gebeure eers ontvou voordat ons op die aanklagte kan reageer,” sê sy. Ná die skietery het die polisie die munisipale kantoor vir ŉ paar uur gesluit, terwyl beamptes die toneel gefynkam het. Die polisie sal na verwagting eersdaags ŉ amptelike verslag oor die gebeure bekendmaak. Teen Donderdagmiddag het die betogers nog nie tot ruste gekom nie. Inwoners in die gebied sê die stakende werkers het amok in die strate gemaak en asblikke omgegooi. Geen skote is egter Donderdag afgevuur nie. Munisipale dienste is steeds ontwrig, terwyl sakeondernemings en skole op hul hoede was vir enige gewelddadige aktiwiteite. Nkosazana Dlamini-Zuma, minister van samewerkende regering en tradisionele sake, het intussen ŉ span na die munisipaliteit gestuur om saam met die betrokke partye te werk om die situasie te beoordeel en oplossings vir die krisis te vind. “Die minister het die munisipaliteit se leierskap en werkers versoek om hul arbeidsgeskille dringend deur onderhandeling op te los, veral weens die hoë werkloosheidsyfer wat tans in die land heers.”